স্বতন্ত্র প্রার্থী আসিফ আত্মগোপনে: আনিছুর রহমান
ব্রাহ্মণবাড়িয়া-২ (সরাইল ও আশুগঞ্জ) আসনের উপনির্বাচন আজ অনুষ্ঠিত হতে যাচ্ছে। এ আসনে চারজন প্রতিদ্বন্দ্বিতা করলেও বিএনপির দলছুট নেতা উকিল আবদুস সাত্তার ভূঁইয়ার প্রধান প্রতিদ্বন্দ্বী হিসাবে বিএনপি থেকে বহিষ্কৃত স্বতন্ত্র প্রার্থী আবু আসিফ আহমেদ রয়েছেন। তবে আসিফের পরিবারের অভিযোগ, তিনি (আসিফ) নিখোঁজ। শুক্রবার রাত থেকে তার সঙ্গে কেউ যোগাযোগ করতে পারছে না। এদিকে, এ ব্যাপারে নির্বাচন কমিশনে (ইসি) জেলা প্রশাসক (ডিসি), পুলিশ সুপার (এসপি) ও জেলা নির্বাচন কর্মকর্তা প্রতিবেদন দিয়েছেন। নির্বাচন কমিশনার (ইসি) আনিছুর রহমান জানিয়েছেন, পারিপার্শ্বিক অবস্থার পরিপ্রেক্ষিতে মনে হচ্ছে-স্বতন্ত্র প্রার্থী আবু আসিফ আত্মগোপনে আছেন এবং আইনশৃঙ্খলা বাহিনী তাকে আটক করেনি।





মঙ্গলবার রাজধানীর আগারগাঁওয়ে নির্বাচন ভবনের নিজ কার্যালয়ে সাংবাদিকদের প্রশ্নের জবাবে আনিছুর রহমান বলেন, কেউ ইচ্ছা করে লুকিয়ে থাকলে তাকে খুঁজে বের করা কঠিন। স্থানীয় প্রশাসনের দেওয়া প্রতিবেদনে বলা হয়েছে-ওই প্রার্থীর অবস্থান একবার শনাক্ত হয়েছিল। তবে তার মোবাইল ফোন বন্ধ থাকায় আর শনাক্ত করা যায়নি। এরপরও আইনশৃঙ্খলা বাহিনী চেষ্টা চালাচ্ছে। তিনি বলেন, প্রার্থীর কথোপকথনের অডিও তিনিও শুনেছেন। ওই প্রার্থী গণমাধ্যমের সঙ্গে কথাও বলেছেন। তার অন্য কোনো উদ্দেশ্যও থাকতে পারে। নিজের গুরুত্ব বাড়াতে ওই প্রার্থী আত্মগোপনে যেতে পারেন। তাকে খুঁজে পেলে পুরোটা জানা যাবে।




নির্বাচন কমিশনার আনিছুর আরও বলেন, নিখোঁজ হওয়ার বিষয়ে প্রার্থীর স্ত্রী বা কেউ ইসির কাছে লিখিত অভিযোগ করেনি। সাধারণত কেউ নিখোঁজ হলে থানায় সাধারণ ডায়েরি (জিডি) করা হয়। সেটাও করা হয়নি। প্রার্থীকে খুঁজে পাওয়া না গেলে ভোটের মাঠে ভিন্ন মেরুকরণ তৈরি হবে কিনা-জানতে চাইলে তিনি বলেন, আমার মনে হয় তেমন কিছুই হবে না। খুব বেশি যে প্রভাব পড়বে এরকম কিছু নয়। তার স্ত্রী তার পক্ষে সব কাজ করে যাচ্ছেন।
আশুগঞ্জ ও সরাইল (ব্রাহ্মণবাড়িয়া) প্রতিনিধি জানান, আবু আসিফের অনুপস্থিতিতে তার স্ত্রী মেহেরুন নিছা মেহেরীন কর্মী-সমর্থক ও ভোটারদের সঙ্গে যোগাযোগ রক্ষা করছেন। মঙ্গলবার মেহেরীন জানান, স্বামীর সন্ধান পেতে ও সুষ্ঠু নির্বাচনের পরিবেশ নিশ্চিত করতে তিনি জেলা প্রশাসক ও রিটার্নিং অফিসারে কাছে লিখিত আবেদন করেছেন। প্রধান নির্বাচন কমিশনার, পুলিশ সুপার, আশুগঞ্জ উপজেলা নির্বাহী কর্মকর্তা (ইউএনও), থানার ভারপ্রাপ্ত কর্মকর্তা ও স্থানীয় প্রেস ক্লাবে আবেদনের অনুলিপি দেওয়া হয়েছে। সংশ্লিষ্ট দপ্তরে ই-মেইলে জানানো হয়েছে। তবে আবেদন প্রাপ্তির কথা অস্বীকার করেছেন জেলা প্রশাসক ও রিটার্নিং অফিসার। মেহেরীন আরও বলেন, প্রচারের ক্ষেত্রে আমরা লেভেল প্লেয়িং ফিল্ড পাইনি। ভোটকেন্দ্রে যাদের এজেন্ট দেব তাদের হুমকি দেওয়া হচ্ছে। এ অবস্থায় সুষ্ঠু নির্বাচন হবে বলে আমরা মনে করি না। ভয়ে আমরা লিখিত অভিযোগও করতে পারিনি। কিছু সংখ্যক সংবাদকর্মী স্বতঃপ্রণোদিত হয়ে বাসায় এলে তাদের বিষয়টি অবহিত করেছি।
জেলা প্রশাসক শাহগীর আলম বলেন, উপনির্বাচন উপলক্ষ্যে আমরা ব্যাপক নিরাপত্তা ব্যবস্থা গ্রহণ করেছি। কোনো ধরনের বিশৃঙ্খলা সহ্য করা হবে না। কেউ বিশৃঙ্খলার চেষ্টা করলে আইনানুগ ব্যবস্থা নেওয়া হবে। স্বতন্ত্র প্রার্থী আবু আসিফের নিখোঁজের ব্যাপারে জানতে চাইলে তিনি বলেন, মঙ্গলবার সকাল ১০টা পর্যন্ত কোনো লিখিত অভিযোগ আসেনি। অভিযোগ পেলে ব্যবস্থা নেওয়া হবে।

ব্রাহ্মণবাড়িয়া-২ (সরাইল ও আশুগঞ্জ) আসনের উপনির্বাচন আজ অনুষ্ঠিত হতে যাচ্ছে। এ আসনে চারজন প্রতিদ্বন্দ্বিতা করলেও বিএনপির দলছুট নেতা উকিল আবদুস সাত্তার ভূঁইয়ার প্রধান প্রতিদ্বন্দ্বী হিসাবে বিএনপি থেকে বহিষ্কৃত স্বতন্ত্র প্রার্থী আবু আসিফ আহমেদ রয়েছেন। তবে আসিফের পরিবারের অভিযোগ, তিনি (আসিফ) নিখোঁজ। শুক্রবার রাত থেকে তার সঙ্গে কেউ যোগাযোগ করতে পারছে না। এদিকে, এ ব্যাপারে নির্বাচন কমিশনে (ইসি) জেলা প্রশাসক (ডিসি), পুলিশ সুপার (এসপি) ও জেলা নির্বাচন কর্মকর্তা প্রতিবেদন দিয়েছেন। নির্বাচন কমিশনার (ইসি) আনিছুর রহমান জানিয়েছেন, পারিপার্শ্বিক অবস্থার পরিপ্রেক্ষিতে মনে হচ্ছে-স্বতন্ত্র প্রার্থী আবু আসিফ আত্মগোপনে আছেন এবং আইনশৃঙ্খলা বাহিনী তাকে আটক করেনি।